CELEX: 32021R2259
Language: da
Date: 2021-12-15 00:00:00
Title: Europa-Parlamentets og Rådets forordning (EU) 2021/2259 af 15. december 2021 om ændring af forordning (EU) nr. 1286/2014 for så vidt angår forlængelse af overgangsordningen for administrationsselskaber, investeringsselskaber og personer, der rådgiver om eller sælger andele i institutter for kollektiv investering i værdipapirer (investeringsinstitutter) og andre institutter end investeringsinstitutter (EØS-relevant tekst)

20.12.2021   
               
               
                  DA
               
               
                  Den Europæiske Unions Tidende
               
               
                  L 455/1
               
            
         EUROPA-PARLAMENTETS OG RÅDETS FORORDNING (EU) 2021/2259
         af 15. december 2021
         om ændring af forordning (EU) nr. 1286/2014 for så vidt angår forlængelse af overgangsordningen for administrationsselskaber, investeringsselskaber og personer, der rådgiver om eller sælger andele i institutter for kollektiv investering i værdipapirer (investeringsinstitutter) og andre institutter end investeringsinstitutter
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 114,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     I henhold til artikel 5 i Europa-Parlamentets og Rådets forordning (EU) nr. 1286/2014 (3) skal producenter af sammensatte og forsikringsbaserede investeringsprodukter til detailinvestorer (PRIIP'er), inden de udbyder et PRIIP til detailinvestorer, udarbejde og offentliggøre et dokument med central information.
                  
               
                     (2)
                  
                  
                     Artikel 32, stk. 1, i forordning (EU) nr. 1286/2014 fritager administrationsselskaber som defineret i artikel 2, stk. 1, litra b), i Europa-Parlamentets og Rådets direktiv 2009/65/EF (4), investeringsselskaber som omhandlet i nævnte direktivs artikel 27 og personer, der rådgiver om eller sælger andele i institutter for kollektiv investering i værdipapirer (»investeringsinstitutter«) som omhandlet artikel 1, stk. 2, i nævnte direktiv, for forpligtelserne i nævnte forordning og dermed for at udarbejde et dokument med central information indtil den 31. december 2021 (»overgangsordningen«). I overensstemmelse med artikel 32, stk. 2, i forordning (EU) nr. 1286/2014, når en medlemsstat anvender reglerne om format for og indhold af dokumentet med central investorinformation som fastsat i artikel 78-81 i direktiv 2009/65/EF på fonde, der ikke er investeringsinstitutter, og som tilbydes til detailinvestorer, gælder overgangsordningen for administrationsselskaber, investeringsselskaber og personer, som rådgiver om eller sælger andele af sådanne fonde, der ikke er investeringsinstitutter, til detailinvestorer.
                  
               
                     (3)
                  
                  
                     Kommissionens delegerede forordning (EU) 2017/653 (5) indeholder supplerende regler til forordning (EU) nr. 1286/2014 ved at fastsætte reguleringsmæssige tekniske standarder for præsentation, indhold og standardformat af dokumentet med central information, metoden for præsentation af risiko og afkast og for beregningen af omkostninger, betingelserne for og minimumshyppigheden af gennemgang af oplysningerne i dokumentet med central information og betingelserne for at stille dokumentet med central information til rådighed for detailinvestorer.
                  
               
                     (4)
                  
                  
                     Den 7. september 2021 vedtog Kommissionen en delegeret forordning om ændring af de reguleringsmæssige tekniske standarder i delegeret forordning (EU) 2017/653 for så vidt angår den underliggende metode og præsentation af resultatscenarier, præsentationen af omkostninger og metoden for beregning af sammenfattende omkostningsindikatorer, præsentationen og indholdet af oplysninger om tidligere resultater og præsentationen af omkostninger i forbindelse med PRIIP'er, der tilbyder en række investeringsmuligheder, samt tilpasning af overgangsordningen for PRIIP-producenter, der udbyder andele af fonde som omhandlet i artikel 32 i forordning (EU) nr. 1286/2014 som underliggende investeringsmuligheder med den forlængede overgangsordning, der er fastsat i nævnte artikel. Anvendelsesdatoen for nævnte delegerede forordning er den 1. juli 2022, men det er vigtigt at afspejle behovet for at give administrationsselskaber, investeringsselskaber og personer, der rådgiver om eller sælger andele i investeringsinstitutter og andre institutter end investeringsinstitutter, tilstrækkelig tid til at forberede sig på udløbet af overgangsordningen og dermed på forpligtelsen til at udarbejde et dokument med central information.
                  
               
                     (5)
                  
                  
                     For at sikre, at behovet for tilstrækkelig tid til at forberede sig på forpligtelsen til at udarbejde et dokument med central information opfyldes, er det nødvendigt at forlænge overgangsordningen indtil den 31. december 2022.
                  
               
                     (6)
                  
                  
                     Forordning (EU) nr. 1286/2014 bør derfor ændres i overensstemmelse hermed.
                  
               
                     (7)
                  
                  
                     Forordning (EU) nr. 1286/2014 har til formål at gøre det muligt for detailinvestorer at træffe mere informerede investeringsbeslutninger. Til trods for de gode hensigter med forordning (EU) nr. 1286/2014 er der siden dens vedtagelse blevet fremsat en række bekymringer, herunder vedrørende behovet for en klarere definition af »detailinvestor«, nævnte forordnings anvendelsesområde for produkter, afskaffelse af papir som standardløsningen, hvis et PRIIP tilbydes ansigt til ansigt, begrebet »flere på hinanden følgende transaktioner« og levering af førkontraktlig information til professionelle investorer. Disse bekymringer bør hurtigst muligt adresseres for at forbedre detailinvestorernes tillid til de finansielle markeder, både til gavn for virksomheder, der søger finansiering, og for investorerne på lang sigt. Behovet for en bredere revision blev allerede fremført i forordning (EU) nr. 1286/2014, og den er fortsat stærkt påkrævet. På grundlag af en sådan revision i overensstemmelse med forordning (EU) nr. 1286/2014 forventes Kommissionen hurtigst muligt at forelægge en rapport for Europa-Parlamentet og Rådet, som, hvis det er relevant, ledsages af et forslag med henblik på at adressere de eksisterende begrænsninger.
                  
               
                     (8)
                  
                  
                     I betragtning af den meget korte periode, der er tilbage inden overgangsperiodens oprindelige udløb, bør denne forordning straks træde i kraft —
                  
               VEDTAGET DENNE FORORDNING:
         
            Artikel 1
            I artikel 32, stk. 1, i forordning (EU) nr. 1286/2014 ændres datoen »den 31. december 2021« til »den 31. december 2022«.
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 15. december 2021.
            
               
                  På Europa-Parlamentets vegne
               
               D. M. SASSOLI
               
                  Formand
               
            
            
               
                  På Rådets vegne
               
               A. LOGAR
               
                  Formand
               
            
         
         
            (1)  Udtalelse af 20.10.2021 (endnu ikke offentliggjort i EUT).
         
            (2)  Europa-Parlamentets holdning af 23.11.2021 (endnu ikke offentliggjort i EUT) og Rådets afgørelse af 9.12.2021.
         
            (3)  Europa-Parlamentets og Rådets forordning (EU) nr. 1286/2014 af 26. november 2014 om dokumenter med central information om sammensatte og forsikringsbaserede investeringsprodukter til detailinvestorer (PRIIP'er) (EUT L 352 af 9.12.2014, s. 1).
         
            (4)  Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32).
         
            (5)  Kommissionens delegerede forordning (EU) 2017/653 af 8. marts 2017 om supplerende regler til Europa-Parlamentets og Rådets forordning (EU) nr. 1286/2014 om dokumenter med central information om sammensatte og forsikringsbaserede investeringsprodukter til detailinvestorer (PRIIP'er) vedrørende reguleringsmæssige tekniske standarder for præsentation, indhold, gennemgang og revision af dokumenter med central information og betingelser for opfyldelse af kravet om at stille sådanne dokumenter til rådighed (EUT L 100 af 12.4.2017, s. 1).